LUONNOS 7.11.2023

Valtioneuvoston asetus

asukkaiden valinnasta arava- ja korkotukivuokra-asuntoihin annetun valtioneuvoston asetuksen muuttamisesta

Valtioneuvoston päätöksen mukaisesti

*muutetaan* asukkaiden valinnasta arava- ja korkotukivuokra-asuntoihin annetun valtioneuvoston asetuksen (166/2008) 1 §:n 2 momentti ja

*lisätään* 4 §:ään, sellaisena kuin se on osaksi asetuksessa 817/2016, uusi 3 momentti, 6 §:ään, sellaisena kuin se on asetuksessa 126/2018, uusi 2 ja 3 momentti jolloin nykyinen 2 ja 3 momentti siirtyvät 4 ja 5 momentiksi, sekä 7 §:ään uusi 2 momentti, seuraavasti:

1 §

Soveltamisala

— — — — — — — — — — — — — — — — — — — — — — — — — — — — — —

Tätä asetusta sovelletaan myös valittaessa asukkaita vuokra-asuntojen korkotukilainalla rahoitetuista osaomistusasunnoista annetussa laissa (232/2002) tarkoitettuihin osaomistusasuntoihin.

4 §

Tulot

— — — — — — — — — — — — — — — — — — — — — — — — — — — — — —

Asukkaaksi valitsemisen edellytyksenä on, että yhden hengen ruokakunnan 1 momentissa tarkoitetut tulot eivät ylitä 3 540 euroa. Jos ruokakuntaan kuuluu enemmän kuin yksi 18 vuotta täyttänyt aikuinen, kunkin aikuisen osalta enimmäistulorajaa korotetaan 2 480 eurolla. Jos ruokakuntaan kuuluu alle 18-vuotiaita lapsia, enimmäistulorajaa korotetaan ensimmäisestä lapsesta 650 eurolla ja kustakin seuraavasta lapsesta 600 eurolla. Enimmäistulorajoja ei kuitenkaan sovelleta valittaessa asukkaita asuntoihin, jotka on tarkoitettu erityistä tukea asumisessaan tarvitseville.

6 §

Poikkeukset asukasvalintaperusteista

— — — — — — — — — — — — — — — — — — — — — — — — — — — — — —

Edellä 1 momentin 1 ja 2 kohdassa tarkoitetussa asunnon vaihtamisessa voidaan 4 §:n 3 momentissa säädetystä enimmäistulorajasta poiketa vain, jos asunnon vaihtaminen johtuu asukkaasta riippumattomasta syystä.

Hakijan muualla pysyvästi asuva alle 18-vuotias lapsi voidaan ottaa huomioon enimmäistulorajaa määriteltäessä, jos hakija ei muuten kykenisi hankkimaan lapsen hoidon kannalta tarvetta vastaavaa asuntoa.

— — — — — — — — — — — — — — — — — — — — — — — — — — — — — —

7 §

Tilapäiset poikkeukset asukasvalinnassa

— — — — — — — — — — — — — — — — — — — — — — — — — — — — — —

Siltä osin kuin kyse on asunnoista, joiden asumispalveluiden järjestämisestä hyvinvointialue vastaa, 1 momentissa tarkoitetun luvan voi antaa hyvinvointialue.

———

Tämä asetus tulee voimaan 1 päivänä kesäkuuta 2024. Asetusta sovelletaan 1 päivänä tammikuuta 2025 ja sen jälkeen tehtävään asukasvalintaan.

Helsingissä . .20 .

Ympäristö- ja ilmastoministeri Kai Mykkänen

Lainsäädäntöneuvos Matleena Haapala